Te koop: Skaap of bees op ander man se plaas | Netwerk24
Deur Petrus Malherbe 26 November 2019 04:45
BitFarming stel jou in staat om 'n skaap of bees op 'n ander man se plaas te koop. Foto: Unsplash
Stadsjapies wat nog altyd 'n paar stuks vee op 'n lappie grond iewers wou laat wei, het nou 'n maklike manier om dit reg te kry.
BitFarming is 'n nuwe konsep wat veeprodusente, kopers en uiteindelik die slagpale maklik met mekaar verbind.
Volgens die stigter Albertus Pretorius is BitFarming 'n eerste vir Suid-Afrika en dalk die wêreld.
Enigiemand kan nou 'n skaap, bees of ander stuks vee aanlyn aanskaf.
Jou skaap word lekker vetgevoer in die voerkraal van " 'n gerekende boer" wat vooraf deur BitFarming goedgekeur is.
Ná 'n vasgestelde tydperk kan jy weer jou skaap aan die naaste slagpale smous en 'n stewige wins in jou sak steek, sê Pretorius.
Dit stel "enigiemand" in staat om oornag 'n boerdery te begin, sonder dat hulle enigsins grond hoef te besit of werklik iets van boerdery weet.
Jy belê basies in vee wat salig onbewus iewers op 'n plaas vet word.
"Ons koop net vee van bekende produsente op veilings en slegs boere wat die beste boerderypraktyke toepas, word betrek," sê Pretorius.
Elke dier word teen 'n "voorafbepaalde gewig" aangekoop en daarna na 'n "goedgekeurde voerkraal" geneem.
Daar word die diere vetgevoer vir sowat vier maande.
Volgens Pretorius word 'n "optimale voedingsprogram" benut wat oor die afgelope 30 jaar op die proef gestel is.
Die voedingsprogram verseker dat vee lekker gewig aansit en dat die vleis "van die hoogste gehalte" is.
Dit verseker dat elke skaap of bees die maksimumprys sal behaal sodra hulle ná vier maande aan die slagpale verkoop word.
BitFarming waarborg 'n opbrengs van 10% ná vier maande. Persone wat vir drie agtereenvolgende siklusse belê, kry 'n opbrengs van 30%.
Die onderneming hanteer al die administrasie wat betref die versorging en vervoer van die vee.
'n Sogenaamde "bitcow" kos byvoorbeeld R14 000 op BitFarming se webtuiste.
Dié bedrag sluit in voer vir die dier vir 140 dae en versekering vir 120 dae, sou die dier iets oorkom.